Document ID: 32000R2475

Κανονισμός (ΕΚ) αριθ. 2475/2000 του Συμβουλίου
της 7ης Νοεμβρίου 2000
για τη θέσπιση ορισμένων παραχωρήσεων υπό τη μορφή κοινοτικών δασμολογικών ποσοστώσεων για ορισμένα γεωργικά προϊόντα και περί προσαρμογής, ως αυτόνομου και μεταβατικού μέτρου, ορισμένων γεωργικών παραχωρήσεων που προβλέπονται στην Ευρωπαϊκή Συμφωνία με τη Σλοβενία
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1) Η Ευρωπαϊκή Συμφωνία σύνδεσης μεταξύ των Ευρωπαϊκών Κοινοτήτων και των κρατών μελών της, αφενός, και της Δημοκρατίας της Σλοβενίας, αφετέρου(1), προβλέπει ορισμένες παραχωρήσεις για ορισμένα γεωργικά προϊόντα καταγωγής Σλοβενίας.
(2) Σύμφωνα με τις οδηγίες που ενέκρινε το Συμβούλιο στις 30 Μαρτίου 1999, η Επιτροπή και η Δημοκρατία της Σλοβενίας συνήψαν στις 22 Μαΐου 2000, κατόπιν διαπραγματεύσεων, πρόσθετο πρωτόκολλο στην Ευρωπαϊκή Συμφωνία.
(3) Το πρόσθετο πρωτόκολλο, στο οποίο προβλέπονται πρόσθετες γεωγρικές παραχωρήσεις, θα βασίζεται στο άρθρο 21 παράγραφος 5 της Ευρωπαϊκής Συμφωνίας, όπου ορίζεται ότι η Κοινότητα και η Σλοβενία εξετάζουν στο Συμβούλιο Σύνδεσης, ανά προϊόν και σε συστηματική και αμοιβαία βάση, τη δυνατότητα εκατέρωθεν χορήγησης περαιτέρω παραχωρήσεων.
(4) Μια ταχεία υλοποίηση των προσαρμογών αποτελεί ουσιαστικό μέρος των αποτελεσμάτων των διαπραγματεύσεων για τη σύναψη πρόσθετου πρωτοκόλλου στην Ευρωπαϊκή Συμφωνία με τη Σλοβενία.
(5) Ως εκ τούτου ενδείκνυται να προβλεφθεί η προσαρμογή, ως αυτόνομου και μεταβατικού μέτρου, των γεωργικών παραχωρήσεων που προβλέπονται στην Ευρωπαϊκή Συμφωνία με τη Σλοβενία.
(6) Η Σλοβενία θα θεσπίσει όλες τις αναγκαίες νομοθετικές διατάξεις, σε αυτόνομη και μεταβατική βάση, για να καταστεί δυνατή η ταχεία και ταυτόχρονη υλοποίηση της προσαρμογής των γεωργικών παραχωρήσεων της Δημοκρατίας της Σλοβενίας που προβλέπονται στην Ευρωπαϊκή Συμφωνία.
(7) Τα απαιτούμενα μέτρα για την εφαρμογή του παρόντος κανονισμού θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(2).
(8) Με τον κανονισμό (ΕΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα(3), κωδικοποιήθηκαν οι κανόνες διαχείρισης των δασμολογικών ποσοστώσεων που σχεδιάστηκαν για να χρησιμοποιούνται σύμφωνα με την χρονολογική σειρά των ημερομηνιών που φέρουν οι τελωνειακές διασαφήσεις,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι ρυθμίσεις για την εισαγωγή, στην Κοινότητα, που εφαρμόζονται σε ορισμένα γεωργικά προϊόντα καταγωγής Σλοβενίας, όπως εμφαίνονται στο παράρτημα Α α) και Α β) του παρόντος κανονισμού, αντικαθιστούν εκείνες που εμφαίνονται στο παράρτημα VI της Ευρωπαϊκής Συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Σλοβενίας, αφετέρου.
2. Όταν αρχίσει να ισχύει το πρόσθετο πρωτόκολο με το οποίο προσαρμόζεται η Ευρωπαϊκή Συμφωνία της παραγράφου 1, οι προβλεπόμενες στο πρωτόκολλο αυτό παραχωρήσεις θα αντικατασταθούν από εκείνες του παραρτήματος Α α) και Α β) του παρόντος κανονισμού.
3. Η Επιτροπή θεσπίζει λεπτομερείς κανόνες για την εφαρμογή του παρόντος κανονισμού σύμφωνα με τη διαδικασία που ορίζεται στο άρθρο 3 παράγραφος 2.
Άρθρο 2
1. Η διαχείριση των δασμολογικών ποσοστώσεων με αύξοντα αριθμό μικρότερο από 09.4000 πραγματοποιείται από την Επιτροπή σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.
2. Οι ποσότητες εμπορευμάτων τα οποία αποδεσμεύθηκαν για ελεύθερη κυκλοφορία στην Κοινότητα από την 1η Ιανουαρίου 2000 μέχρι τις 30 Ιουνίου 2000 με τον προτιμησιακό δασμό που προβλέπεται στο παράρτημα VI της Ευρωπαϊκής Συμφωνίας, στο πλαίσιο των δασμολογικών ποσοστώσεων με αύξοντες αριμούς 09.1532, 09.1533, 09.1534, 09.1535, 09.1537, 09.1541, 09.1542, 09.1543, 09.1544, 09.4082, 09.4083, 09.4084, 09.4086, 09.4087, 09.4088, 09.4089 και 09.4090 λαμβάνονται πλήρως υπόψη για καταλογισμό επί των δασμολογικών ποσοστώσεων με τους ίδιους αύξοντες αριθμούς που προβλέπονται στο παράρτημα Α β) του παρόντος κανονισμού.
Άρθρο 3
1. Η Επιτροπή επικουρείται από την επιτροπή, που συγκροτείται με το άρθρο 23 του κανονισμού (ΕΚ) αριθ. 1766/92, της 30ής Ιουνίου 1992, περί κοινής οργανώσεως αγοράς στον τομέα των σιτηρών(4) ή, εφόσον είναι ανάγκη, από την επιτροπή που συγκροτείται με τις σχετικές διατάξεις των άλλων κανονισμών περί της κοινής οργανώσεως των αγορών γεωργικών προϊόντων.
2. Όταν γίνεται παραπομπή στην παρούσα παράγραφο, εφαρμόζεται η διαδικασία που ορίζεται στα άρθρα 4 και 7 της απόφασης 1999/468/ΕΚ.
Η περίοδος που προβλέπεται στο άρθρο 4 παράγραφος 3 της απόφασης 1999/486/ΕΚ καθορίζεται σε ένα μήνα.
3. Η επιτροπή θεσπίζει τον εσωτερικό κανονισμό της.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Νοεμβρίου 2000.

Labels: 3
15
18
6